Tom Behnke (KF), 2005-03-03:
Det er absolut et interessant forslag.
Det er jo glædeligt efter at have været ude af Folketinget i en 3-årig periode at vende tilbage og konstatere, at et af de forslag, som jeg i tidernes morgen fremsatte i Folketinget, nu ligger på bordet igen.
Denne gang er det så ikke mig, der fremsætter det, men derimod justitsministeren.
Det er godt at se, og det er rart at høre i debatten her i dag, hvor mange positive tilkendegivelser der er i forhold til elektronisk fængsling i eget hjem.
Det er et forslag, som jo er godt og rigtigt, og som er et godt alternativ, eller om jeg så må sige et supplement til de afsoningsformer, vi kender i forvejen.
Når vi taler om elektronisk fængsling i hjemmet, skal man jo huske på, at der her kun er tale om en sanktionsmulighed, der kan bruges til de allermildeste domme.
Man afsoner i sit eget hjem i stedet for at afsone i et åbent fængsel, så forskellen er altså alene, at man sidder i sit eget hjem i stedet for at sidde i et åbent fængsel i sin fritid, om jeg så må sige, for præcis som det gør sig gældende i de åbne fængsler, kan man altså også, når man afsoner i eget hjem, passe sit arbejde, passe sin uddannelse i dagtimerne.
Det er et godt forslag på den måde, at den dømte kan bevare kontakten til sin familie, kan bevare kontakten til sit arbejde eller til sin uddannelse, og der er jo også, som det blev nævnt fra flere ordføreres side, gode erfaringer fra bl.a. Sverige med, at resocialiseringen er absolut værd at tage med i overvejelserne her, for det er væsentligt bedre.
Man skal så huske på, at det jo ikke bare er sådan, at man får lov til at afsone i sit eget hjem, og så når tiden er gået, skal man aflevere den elektroniske lænke igen.
Undervejs vil der være kontrol, der vil være uanmeldte besøg, der vil være restriktioner, der vil være begrænsninger i, hvad man må, og hvad man ikke må.
Bl.a. vil sådan noget som alkohol være forbudt, og der vil altså blive foretaget uanmeldte besøg, hvor man vil kontrollere, om de regler nu også bliver overholdt.
Det er et godt forslag, og de gode erfaringer fra bl.a. Sverige kan vi forhåbentlig videreføre her i landet og gøre det her til en god ordning.
Med forslaget starter man altså med at tage sig af de såkaldte spritbilister.
Det er mit håb, at vi med tiden får så gode erfaringer, at vi kan udvide det til andre milde domme, så de, der ellers skulle have siddet i åbent fængsel, kan få lov til at afsone i eget hjem, men det får vi se.
Nu kommer vi i gang, og det glæder jeg mig til.
Når helt ekstraordinære ordens- og sikkerhedshensyn gør sig gældende, kan man i nogle særlige situationer begrænse fællesskabet i fængslerne med den nye hjemmel.
Det, vi taler om her, er jo altså negativt stærke fanger, der ikke kan finde ud af at opføre sig ordentligt.
Det er jo ikke sådan, at man bare kan gøre det her over for enhver indsat, men det er de negativt stærke fanger, der ikke kan finde ud af at opføre sig ordentligt, og det er bl.a. den ubehagelige oplevelse, der var med fangeoprøret nede i Nyborg Statsfængsel, der har givet anledning til det her.
Vi ser som Konservative, at det er et godt forslag, at det er nødvendigt at gøre det, at det er nødvendigt at have den mulighed, som man selvfølgelig ikke skal bruge igen og igen eller uafbrudt, som det nu passer ind, men kun i særlige situationer.
Lad mig derfor fremhæve, hvad ministeren netop har skrevet i sin fremsættelse af forslaget, nemlig at en afgørelse om midlertidig begrænsning eller ophævelse skal være påkrævet i den foreliggende situation, ligesom den ikke må have et omfang eller en udstrækning, der er mere vidtgående, end de ekstraordinære ordens- og sikkerhedsmæssige hensyn nødvendiggør.
Vi kan fra konservativ side støtte lovforslaget.